CELEX: 52015HB0002
Language: mt
Date: 2015-01-28 00:00:00
Title: Rakkomandazzjoni tal-Bank Ċentrali Ewropew tat- 28 ta’ Jannar 2015 dwar politiki għad-distribuzzjoni ta’ dividendi (BĊE/2015/2)

13.2.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 51/1
            
         RAKKOMANDAZZJONI TAL-BANK ĊENTRALI EWROPEW
   tat-28 ta’ Jannar 2015
   dwar politiki għad-distribuzzjoni ta’ dividendi
   (BĊE/2015/2)
   (2015/C 51/01)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 127(6) u l-Artikolu 132 tiegħu,
   Wara li kkunsidra l-Istatut tas-Sistema Ewropea ta’ Banek Ċentrali u tal-Bank Ċentrali Ewropew, u b’mod partikolari l-Artikolu 34 tiegħu,
   Wara li kkunsidra r-Regolament tal-Kunsill (UE) Nru 1024/2013 tal-15 ta’ Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta’ politiki relatati mas-superviżjoni prudenzjali ta’ istituzzjonijiet ta’ kreditu (1), u b’mod partikolari l-Artikolu 4(3) tiegħu,
   Wara li kkunsidra r-Regolament (UE) Nru 468/2014 tal-Bank Ċentrali Ewropew tas-16 ta’ April 2014 li jistabbilixxi qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u ma’ awtoritajiet nazzjonali nominati (Regolament Qafas tal-MSU) (Regolament Qafas tal-MSU) (BĊE/2014/17) (2),
   Billi:
   
               (1)
            
            
               Ir-Regolament (UE) Nru 1024/2013 jistabbilixxi l-Mekkaniżmu Superviżorju Uniku (MSU) kompost mill-Bank Ċentrali Ewropew (BĊE) u l-awtoritajiet nazzjonali kompetenti (NCAs) tal-Istati Membri parteċipanti.
            
         
               (2)
            
            
               Jeħtieġ li l-istituzzjonijiet ta’ kreditu jkomplu jħejju għal applikazzjoni f’waqtha u sħiħa tar-Regolament (UE) Nru 575/2013 tal-Parlament Ewropew u tal-Kunsill (3) u d-Direttiva 2013/36/UE tal-Parlament Ewropew u tal-Kunsill (4) f’ambjent makroekonomiku u finanzjarju ta’ sfida li jeżerċita pressjoni fuq il-profittabbiltà tal-istituzzjonijiet ta’ kreditu u, bħala riżultat, fuq il-kapaċità tagħhom li jibnu l-bażijiet kapitali tagħhom. Barra minn hekk, waqt li huwa meħtieġ li l-istituzzjonijiet ta’ kreditu jiffinanzjaw l-ekonomija, politika ta’ distribuzzjoni konservattiva hija parti minn sistema adegwata ta’ ġestjoni tar-riskju u servizzi bankarji sodi.
            
         
               (3)
            
            
               Kontra dak l-isfond, jeħtieġ li l-istituzzjonijiet ta’ kreditu jistabbilixxu politiki ta’ dividendi billi jużaw suppożizzjonijiet konservattivi u prudenti sabiex, wara kull distribuzzjoni, jissodisfaw ir-rekwiżiti kapitali applikabbli.
               
                           (i)
                        
                        
                           L-istituzzjonijiet ta’ kreditu huma obbligati li jissodisfaw ir-rekwiżiti applikabbli għall-kapital minimu (ir-“rekwiżiti tal-Pilastru 1”) f’kull ħin. Dan jinkludi proporzjon tal-kapital ta’ 4,5 % għall-Ekwità Komuni Grad 1, proporzjon tal-kapital ta’ 6 % tal-Grad 1 u proporzjon tal-kapital totali ta’ 8 % kif stipulat fl-Artikolu 92 tar-Regolament (UE) Nru 575/2013, flimkien mal-kapital kontroċikliku u l-bafers sistemiċi msemmija fl-Artikolu 128(2) u (3) tad-Direttiva 2013/36/UE, u l-bafers l-oħrajn kollha li ġew adottati (5) minn awtoritajiet nazzjonali kompetenti u nnominati.
                        
                     
                           (ii)
                        
                        
                           Barra minn hekk, l-istituzzjonijiet ta’ kreditu huma obbligati li jissodisfaw f’kull ħin ir-rekwiżiti kapitali li huma imposti bħala riżultat tad-Deċiżjoni applikabbli dwar ir-Reviżjoni Superviżorja u Proċess ta’ Evalwazzjoni b’applikazzjoni tal-Artikolu 16(2)(a) tar-Regolament (UE) Nru 1024/2013 u li jmorru lil hinn mir-rekwiżiti tal-Pilastru 1 (ir-“Rekwiżiti tal-Pilastru 2”).
                        
                     
                           (iii)
                        
                        
                           L-istituzzjonijiet ta’ kreditu huma obbligati wkoll li jissodisfaw il-proporzjon tal-kapital tal-Ekwità Komuni Grad 1 li jkun “totalment mgħobbi” u l-proporzjon tal-kapital totali tagħhom sad-data applikabbli għall-introduzzjoni sħiħa f’fażijiet. Dan jirreferi għall-applikazzjoni sħiħa tal-proporzjonijiet imsemmija hawn fuq wara l-applikazzjoni ta’ dispożizzjonijiet tranżitorji, kif ukoll għall-applikazzjoni tal-kapital kontroċikliku u l-bafers sistemiċi msemmija fl-Artikolu 128(2) u (3) tad-Direttiva 2013/36/UE, u l-bafers l-oħrajn kollha li ġew adottati (6) minn awtoritajiet nazzjonali kompetenti u nnominati. Id-dispożizzjonijiet tranżitorji huma stipulati fit-Titolu XI tad-Direttiva 2013/36/UE u fil-Parti Għaxra tar-Regolament (UE) Nru 575/2013.
                        
                     Dawn ir-rekwiżiti għandhom jiġu ssodisfati kemm fuq livell ikkonsolidat kif ukoll fuq bażi individwali ħlief jekk l-applikazzjoni ta’ rekwiżiti prudenzjali tkun ġiet irrinunzjata fuq bażi individwali, kif ipprovdut fl-Artikoli 7 u 10 tar-Regolament (UE) Nru 575/2013,
            
         ADOTTA DIN IR-RAKKOMANDAZZJONI:
   
      I.
   
   Għall-ħlas ta’ dividendi (7) fl-2015 għas-sena finanzjarja 2014, il-BĊE jirrakkomanda li:
   
      
         Kategorija 1
      : Istituzzjonijiet ta’ kreditu li jissodisfaw ir-rekwiżiti kapitali applikabbli kif imsemmi fil-premessa 3 (i) u (ii), u li jkunu diġà laħqu l-proporzjonijiet tagħhom li jkunu mgħobbija totalment kif imsemmi fil-premessa 3(iii) fil-31 ta’ Diċembru 2014, għandhom jiddistribwixxu biss il-profitti netti tagħhom bħala dividendi b’mod konservattiv sabiex ikunu jistgħu jkomplu jissodisfaw ir-rekwiżiti kollha anki fil-każ ta’ kundizzjonijiet ekonomiċi u finanzjarji ddeterjorati;
   
      
         Kategorija 2
      : Istituzzjonijiet ta’ kreditu li jissodisfaw ir-rekwiżiti kapitali applikabbli kif imsemmi fil-premessa 3 (i) u (ii), u li jkunu diġà laħqu l-proporzjonijiet tagħhom li jkunu mgħobbija totalment kif imsemmi fil-premessa 3(iii) fil-31 ta’ Diċembru 2014, għandhom jiddistribwixxu biss il-profitti netti tagħhom bħala dividendi b’mod konservattiv sabiex ikunu jistgħu jkomplu jissodisfaw ir-rekwiżiti kollha anki fil-każ ta’ kundizzjonijiet ekonomiċi u finanzjarji ddeterjorati. Barra minn hekk, fil-prinċipju għandhom iħallsu biss dividend sakemm, bħala minimu, tiġi żgurata mogħdija lineari (8) lejn il-proporzjonijiet totalment mgħobbija kif imsemmi fil-premessa 3(iii);
   
      
         Kategorija 3
      : L-istituzzjoniJIET ta’ kreditu (9) li taħt il-valutazzjoni komprensiva tal-2014 ikollhom nuqqas ta’ kapital li ma jkunx jista’ jiġi kopert b’miżuri kapitali sal-31 ta’ Diċembru 2014, jew istituzzjonijiet ta’ kreditu li jiksru r-rekwiżiti msemmija fil-premessa 3(i) jew (ii), fil-prinċipju m’għandhom iqassmu ebda dividend (10).
   
      II.
   
   Din ir-rakkomandazzjoni hija indirizzata lil entitajiet sinifikanti taħt superviżjoni u gruppI sinifikanti taħt superviżjoni kif iddefiniti fl-Artikolu 2(16) u (22) tar-Regolament (UE) Nru 468/2014 (BĊE/2014/17).
   Din ir-rakkomandazzjoni hija indirizzata wkoll lill-awtoritajiet nazzjonali kompetenti u nnominati fir-rigward ta’ entitajiet taħt superviżjoni inqas sinifikanti u gruppi inqas sinifikanti taħt superviżjoni. L-awtoritajiet nazzjonali kompetenti u nnominati huma mistennija li japplikaw din ir-rakkomandazzjoni għal dawk l-entitajiet u gruppi kif jidhrilhom li huwa xieraq.
   
      Magħmul fi Frankfurt am Main, it-28 ta’ Jannar 2015.
      
         
            Il-President tal-BĊE
         
         Mario DRAGHI
      
   
   
      (1)  ĠU L 287, 29.10.2013, p. 63.
   
      (2)  ĠU L 141, 14.5.2014, p. 1.
   
      (3)  Ir-Regolament (UE) Nru 575/2013 tal-Parlament Ewropew u tal-Kunsill tas-26 ta’ Ġunju 2013 dwar ir-rekwiżiti prudenzjali għall-istituzzjonijiet ta’ kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1).
   
      (4)  Direttiva 2013/36/UE tal-Parlament Ewropew u tal-Kunsill tas-26 ta’ Ġunju 2013 dwar l-aċċess għall-attività tal-istituzzjonijiet ta’ kreditu u s-superviżjoni prudenzjali tal-istituzzjonijiet ta’ kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338).
   
      (5)  Dan jinkludi pereżempju l-bafers imsemmija fl-Artikoli 458, 459 u 500 tar-Regolament (UE) Nru 575/2013, u kwalunkwe bafer diġà adottat minn awtoritajiet nazzjonali kompetenti u nnominati iżda b’data ta’ implimentazzjoni aktar tard, sal-punt li jkunu applikabbli fil-mument tad-distribuzzjoni tad-dividend.
   
      (6)  Ara n-nota f’qiegħ il-paġna 5.
   
      (7)  L-istituzzjonijiet ta’ kreditu jista’ jkollhom diversi forom legali, eż. kumpaniji elenkati u kumpanniji mhux b’ishma konġunti bħal kumpaniji reċiproki, kooperattivi jew istituzzjonijiet ta’ tfaddil. It-terminu “dividend” kif użat f’din ir-rakkomandazzjoni jirreferi għal kwalunkwe tip ta’ ħlas fi flus kontanti li jkun soġġett għall-approvazzjoni tal-Assemblea Ġenerali.
   
      (8)  Fil-prattika, dan ifisser li fuq perijodu ta’ erba’ snin, l-istituzzjonijiet ta’ kreditu fil-prinċipju għandhom iżommu ta’ mill-inqas 25 % fis-sena tad-distakk lejn il-proporzjon ta’ kapital tagħhom mgħobbi totalment tal-Ekwità Komuni Grad 1, il-proporzjon tal-kapital tagħhom Grad 1 u l-proporzjon tal-kapital totali tagħhom, kif imsemmi fil-premessa 3(iii).
   
      (9)  Inklużi entitajiet inqas sinifikanti taħt superviżjoni li kienu soġġetti għall-valutazzjoni komprensiva.
   
      (10)  Istituzzjonijiet ta’ kreditu li jikkunsidraw li huma legalment meħtieġa li jħallsu dividendi li jaqbżu dan l-ammont għandhom jikkuntattjaw lit-tim superviżorju konġunt tagħhom mingħajr dewmien. Entitajiet inqas sinifikanti taħt superviżjoni li jikkunsidraw li huma legalment meħtieġa li jħallsu dividendi li jaqbżu dan l-ammont għandhom jikkuntattjaw lill-awtorità nazzjonali kompetenti tagħhom mingħajr dewmien.